"Me pidime ainult jalgu loputama ja me vaatasime koledasti ette, sest me olime nii peenelt riides. Aga Pelle ütles, et põlvist saadik võib ikka vette minna, ja siis me läksime, ja siis läks Pelle veel natuke edasi. "Mina igatahes julgen nii kaugele minna," ütles ta, ja siis läksin mina veel kaugemale ja ütlesin: "Mina igatahes julgen nii kaugele minna!" Aga mu kleidiserv sai alt natuke märjaks ka ja siis ütles Pelle: "Aga näed, mina jälle olen kuiv!" Ja siis ma pritsisin talle natuke vett, et tema ka natuke märg oleks, ja tema pritsis natuke vett mulle, ja siis pritsisin mina natuke temale, ja tema pritsis natuke mulle, ja siis me pritsisime ikka rohkem ja rohkem, ja siis me suplesime ka, see lihtsalt läks nii."